HU Az Európai Unió Hivatalos Lapja L 179/3

A BIZOTTSÁG (EU) 2017/1250 RENDELETE

(2017. július 11.)

az 1334/2008/EK európai parlamenti és tanácsi rendelet I. mellékletének a 4,5-epoxi-dec-2(transz)-enal aromaanyag uniós listáról való törlése tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerekben és azok felületén használható aromákról és egyes, aroma tulajdonságokkal rendelkező élelmiszer-összetevőkről, valamint az 1601/91/EGK tanácsi rendelet, a 2232/96/EK és a 110/2008/EK rendelet, valamint a 2000/13/EK irányelv módosításáról szóló, 2008. december 16-i 1334/2008/EK európai parlamenti és tanácsi rendeletre (1) és különösen annak 11. cikke (3) bekezdésére,

tekintettel az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletre (2) és különösen annak 7. cikke (6) bekezdésére,

mivel:

(1) Az 1334/2008/EK rendelet I. melléklete létrehozza az élelmiszerekben és azok felületén történő használatra engedélyezett aromaanyagok és alapanyagok uniós listáját, és meghatározza ezen anyagok felhasználási feltételeit.

(2) A 872/2012/EU bizottsági végrehajtási rendelet (3) elfogadta az aromaanyagok egy listáját, és e listát beillesztette az 1334/2008/EK rendelet I. mellékletének A. részébe.

(3) Az 1334/2008/EK rendelet I. melléklete A. részének naprakésszé tétele az 1331/2008/EK rendelet 3. cikkének (1) bekezdésben említett egységes eljárás révén a Bizottság kezdeményezésére vagy valamely tagállam vagy érdekelt fél kérelmére történhet.

(4) A 4,5-epoxi-dec-2(transz)-enal aromaanyag (Fl-szám: 16.071) az 1334/2008/EK rendelet I. mellékletében értékelés alatt álló aromaanyagként szerepel, amelynek kapcsán a Hatóság további tudományos adatok benyújtását kérte. A kérelmező benyújtotta ezeket az adatokat.

(5) Az Európai Élelmiszerbiztonsági Hatóság értékelte a benyújtott adatokat, és 2017. május 4-i tudományos véleményében (4) arra a következtetésre jutott, hogy a 4,5-epoxi-dec-2(transz)-enal (Fl-szám: 16.071) genotoxicitás szempontjából biztonsági aggályokat vet fel, mivel a benyújtott in vivo vizsgálat tanúsága szerint a patkányok májában genotoxikus hatás volt megfigyelhető.

(6) Ennek megfelelően a 4,5-epoxi-dec-2(transz)-enal (Fl-szám: 16.071) felhasználása nem felel meg az aromaanyagok tekintetében az 1334/2008/EK rendelet 4. cikkének a) pontjában meghatározott általános használati feltételeinek. Következésképpen az emberi egészség védelme érdekében az említett anyagot haladéktalanul törölni kell a listáról.

(7) A Bizottságnak ezért a sürgősségi eljárást kell alkalmaznia e biztonsági kockázatot jelentő anyag uniós listáról való törléséhez.

(8) Az 1334/2008/EK rendelet I. mellékletének A. részét ezért ennek megfelelően módosítani kell.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

Az 1334/2008/EK rendelet I. mellékletének A. része e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. július 11-én. a Bizottság részéről az elnök Jean-Claude JUNCKER

(1) HL L 354., 2008.12.31., 34. o.

(2) HL L 354., 2008.12.31., 1. o.

(3) A Bizottság 872/2012/EU végrehajtási rendelete (2012. október 1.) az aromaanyagoknak a 2232/96/EK európai parlamenti és tanácsi rendeletben előírt listája elfogadásáról, a listának az 1334/2008/EK európai parlamenti és tanácsi rendelet I. mellékletébe való beillesztéséről, valamint az 1565/2000/EK bizottsági rendelet és az 1999/217/EK bizottsági határozat hatályon kívül helyezéséről (HL L 267., 2012.10.2., 1. o.).

(4) Az EFSA-nak az élelmiszerekkel érintkezésbe kerülő anyagok, enzimek, aromaanyagok és technológiai segédanyagok tudományos testülete (CEF). Scientific Opinion on Flavouring Group Evaluation 226 Revision 1 (FGE.226Rev1): consideration of genotoxicity data on one alpha, beta-unsaturated aldehyde from chemical subgroup 1.1.1.b) of FGE.19. (Szakvélemény a 226. Rev.1. aromacsoport-értékelésről [FGE.226Rev1]: az FGE.19. csoport 1.1.1.b) kémiai alcsoportjába tartozó alfa, béta telítetlen aldehidre vonatkozó genotoxicitási adatok vizsgálata). EFSA Journal 2017;15(5):4847, 24. o. https://doi.org/10.2903/j.efsa.2017.4847.